Dimpués d'internar-se en Emyn Muil, Frodo Baggins y Sam Gamyi se troban con a creyatura Gollum, que fa un poder pa sacar-les l'Aniello per a fuerza pero, en veyer-se venciu, promete a los hobbits guiar-los dica Mordor. Dimpués de quitar-los d'Emyn Muil y travesar a Paúl d'os Muertos, plegan a Morannon, a Puerta Negra de Mordor. Manimenos, a gran protección que tien les imposibilita dentrar per astí y Gollum les proposa prener o camín secreto de Cirith Ungol. Mientres o viache, se troban con una tropa abanzada de montesins de Gondor enfilada per Faramir, fillo d'o senescal de Gondor y chirmán de Boromir, qui os prene como prisioners y descubre que portian l'Aniello Unico. Faramir conta a los hobbits que Boromir ha muerto y que estió trobau en una barca elfica. Isto fa pensar a Frodo, pus creyeba que Boromir nomás quereba l'Aniello, y per o suyo chirmán descubre que murió protechendo a la Companyía, tal y como heban churau totz os suyos miembros en salir de Rivendell. Faramir decidió levar-los debant d'o suyo pai, pero, a lo suyo paso per l'esmolinada ciudat d'Osgiliath, os soldaus gondorians se troban combatindo a las fuerzas de Sauron conducidas per qualques Nazgûl. En dar-se conta d'o maligno poder de l'Aniello que portia Frodo, a qui quasi captura uno d'os Nazgûl, Faramir decide liberar-los pa que completen a suya misión.